b'\n_START_ARTICLE_\nAzaz\n_START_SECTION_\nPrimer per\xc3\xadode isl\xc3\xa0mic\n_START_PARAGRAPH_\nS\'hi han realitzat excavacions arqueol\xc3\xb2giques en un tur\xc3\xb3 (tell) en qu\xc3\xa8 s\'han trobat nombroses restes de cer\xc3\xa0mica pertanyent als per\xc3\xadode isl\xc3\xa0mic primer i mitj\xc3\xa0. Tot i la import\xc3\xa0ncia que indiquen aquestes troballes, la vila \xc3\xa9s rarament esmenta en els textos isl\xc3\xa0mics anteriors al segle XII. Hi ha const\xc3\xa0ncia, per\xc3\xb2, d\'una visita a la vila del m\xc3\xbasic Ishaq ibn Ibrahim al-Mawsil\xc3\xad (767\xe2\x80\x93850), de la qual cosa se\'n dedueix que Azaz fou important durant el govern dels abb\xc3\xa0sides. Els Hamd\xc3\xa0nides (945\xe2\x80\x931002) hi constru\xc3\xafren una ciutadella de maons. Era una fortalesa de planta quadrada amb doble muralla, constru\xc3\xafda a dalt del tell. Azaz fou l\'escenari de la humiliant derrota de l\'emperador bizant\xc3\xad Rom\xc3\xa0 III a mans dels mird\xc3\xa0sides l\'agost del 1030.\n_START_SECTION_\nPer\xc3\xadode croat\n_START_PARAGRAPH_\nDurant l\'\xc3\xa8poca de les croades, Azaz, esmentada en alguns textos dels croats com a Hazart, fou considerat un lloc d\'import\xc3\xa0ncia estrat\xc3\xa8gica per la posici\xc3\xb3 del seu castell, des del qual el panorama domina tota la regi\xc3\xb3 circumdant. En mans dels musulmans, Azaz tallava les comunicacions entre els estats croats d\'Edessa i Antioquia; per\xc3\xb2 en mans dels croats representava una amena\xc3\xa7a cap a l\'emirat musulm\xc3\xa0 d\'Alep. Vers el desembre del 1118, el princep Roger d\'Antioquia i Lle\xc3\xb3 I d\'Arm\xc3\xa8nia Menor assetjaren Azaz que estava en possessi\xc3\xb3 del turcman Ilghazi I de Mardin, el qual la rend\xc3\xad. _NEWLINE_El gener del 1124, Balak i Tughtegin, l\'atabeg b\xc3\xbarida de Damasc, trenc\xc3\xa0 les defenses d\'Azaz, per\xc3\xb2 es vei\xc3\xa9 obligat a abandonar per l\'arribada de refor\xc3\xa7os croats. Per l\'abril del 1125, l\'atabeg selj\xc3\xbacida Aq-Sunqur il-Bursuqi de Mossul i Tughtegin enva\xc3\xafren el Principat d\'Antioquia i ocuparen el territori de la rodalia d\'Azaz. En resposta, pel maig o juny del 1125, s\'apleg\xc3\xa0 un ex\xc3\xa8rcit de 3.000 croats comandats pel rei Baldu\xc3\xad II de Jerusalem que derrot\xc3\xa0 una coalici\xc3\xb3 de tropes musulmanes d\'uns 15.000 soldats en la batalla d\'Azaz, els quals abandonaren el setge. _NEWLINE_Tanmateix, les forces croades patiren un greu cop quan l\'ex\xc3\xa8rcit dels zengites captur\xc3\xa0 Edessa el 1144. Despr\xc3\xa9s d\'aix\xc3\xb2, les fortaleses del Comtat d\'Edessa, inclosa Azaz, foren mig enderrocades i abandonades. El 1146, Humfred II de Toron envi\xc3\xa0 seixanta cavallers a refer el castell d\'Azaz i establir una guarnici\xc3\xb3. Malgrat l\'esfor\xc3\xa7, Azaz caigu\xc3\xa9 en mans musulmanes sota l\'emir d\'Alep, Nur-ad-Din Mahmud el juny del 1150.\n_START_SECTION_\nPer\xc3\xadode ai\xc3\xbabida\n_START_PARAGRAPH_\nL\'emir ai\xc3\xbabida d\'Alep, Al-Aziz Uthman, reconstru\xc3\xad amb pedra la primera estructura de l\'\xc3\xa8poca hamd\xc3\xa0nida. El 1226, l\'historiador Yaqut al-Hamaw\xc3\xad, descriv\xc3\xad Azaz com a una bella ciutat, referint-se a ella amb el nom "Dayr Tell Azaz".Esdevingu\xc3\xa9 la capital d\'una comarca que portava el mateix nom, a la qual tamb\xc3\xa9 pertanyien altres viles que eren centres de mercat o estaven fortificades: Kafr Latha, Mannagh, Yabrin, Arfad, Tubbal i Innib.\n_START_SECTION_\nPer\xc3\xadode mameluc i otom\xc3\xa0\n_START_PARAGRAPH_\nEl Soldanat mameluc del Caire govern\xc3\xa0 aquesta regi\xc3\xb3 des del segle XIII. _NEWLINE_Els otomans penetraren en aquest territori el 1516, amb la vict\xc3\xb2ria en la batalla de Marj Dabiq. Azaz continu\xc3\xa0 habitada per turcmans i juntament amb Kilis form\xc3\xa0 part d\'una regi\xc3\xb3 administrativa (sanjaq) de l\'Imperi Otom\xc3\xa0.\n_START_SECTION_\nGuerra civil\n_START_PARAGRAPH_\nEl 19 de juliol del 2012, durant la guerra civil siriana, els rebels que s\'oposaven al govern de S\xc3\xadria aconseguiren capturar la ciutat. Ambd\xc3\xb3s b\xc3\xa0ndols valoraven molt la possessi\xc3\xb3 d\'Azaz per estar a prop de la frontera amb Turquia, des d\'on arribaven subministraments. _NEWLINE_Estat Isl\xc3\xa0mic pregu\xc3\xa9 control d\'Azaz l\'octubre del 2013, per\xc3\xb2 abandonaren la ciutat el febrer del 2014, ja que havien sigut a\xc3\xafllats de la resta del territori. _NEWLINE_Despr\xc3\xa9s de la marxa d\'EI, Azaz qued\xc3\xa0 sota control de la Brigada Tempesta del Nord, formada per rebels que obeeix a Front Isl\xc3\xa0mic, nominalment part l\'Ex\xc3\xa8rcit Lliure de S\xc3\xadria (ELS). Un comit\xc3\xa8 \xc3\xa9s el responsable de l\'administraci\xc3\xb3 segons la llei de la xaria, i la Brigada Tempesta del Nord fa funcions de seguretat policial. Els serveis p\xc3\xbablics estan gestionats per un consell civil. Durant l\'ofensiva del nord, efectuada l\'any 2015, Estat Isl\xc3\xa0mic s\'aproxim\xc3\xa0 a Azaz i gaireb\xc3\xa9 assalt\xc3\xa0 la ciutat, per\xc3\xb2 es quedaren a Kafra des d\'on dominaven el territori del voltant. No ha estat fins a l\'octubre del 2016 que Estat Isl\xc3\xa0mic fou expulsat pel governorat d\'Alep, i ja no suposaren una amena\xc3\xa7a per Azaz. Aix\xc3\xb2 no obstant, el gener del 2017 es produ\xc3\xad un atac terrorista, del qual s\'atribu\xc3\xad la responsabilitat a EI._NEWLINE_Pel gener del 2015, el Front al-Nusra tenia una presencia limitada en la ciutat i nom\xc3\xa9s els parroquians d\'una mesquita n\'eren seguidors. Per l\'octubre del mateix any, el control de la ciutat estava compartit entre al-Nusra i una brigada de ELS. Azaz estigu\xc3\xa9 breument amena\xc3\xa7ada durant l\'ofensiva del nord d\'Alep. _NEWLINE_Alguns soldats van informar que els turcs arribaren a Azaz el novembre del 2015 com a part d\'una acci\xc3\xb3 combinada dels EUA i Turquia contra EI, procedien i havien estat entrenats a Turquia. _NEWLINE_Tement que Unitats de Protecci\xc3\xb3 Popular kurdes tinguin intencions sobre aquesta \xc3\xa0rea, el govern de Turquia ha declarat que Azaz est\xc3\xa0 en la l\xc3\xadnia roja que les forces kurdes ho han de travessar.'